Aalborg Håndbold har en ny mand på holdet. Nemlig 22-årige Nikolaj Læsø, som er blevet købt fri af sin nuværende kontrakt med Århus Håndbold. - Jeg er klar på nye og større udfordringer og føler, at Aalborg Håndbold er det helt rigtige valg for mig. Jeg ser frem til at blive en del af klubben og til at spille med om titler foran de mange nordjyske håndboldfans, siger Nikolaj Læsø. Den 22-årige bagspiller ligger i spidsen af topscorerlisten i Primo Tours Ligaen med 58 mål i syv kampe, og direktøren for Aalborg Håndbold glæder sig til at få ham med på holdet. - Han er en utrolig dygtig spiller, der besidder et fremragende skud og et godt blik for spillet, mens han samtidig er en glimrende forsvarsspiller, siger direktør Jan Larsen. Nikolaj Læsø tiltræder i Aalborg Håndbold på en treårig kontrakt fra sommeren 2020.

Opsummering:
Bagspilleren Nikolaj Læsø skifter fra Århus Håndbold til Aalborg Håndbold.